Հարություն Ֆելեքյան

Հարություն Հայկի Ֆելեքյան (), հայ գրականագետ, լրագրող, պատմական գիտությունների դոկտոր (1970), պրոֆեսոր (1971), ՀԽՍՀ վաստակավոր ժուռնալիստ (1981): Հայաստանի գրողների միության անդամ 1963 թվականից։

 Կենսագրություն 
Հարություն Ֆելեքյանը ծնվել է 1931 թվականին Երևանում։ 1948 թվականին ավարտել է Երևանի № 34 միջնակարգ դպրոցը, 1953 թվականին՝ Երևանի պետական համալսարանի միջազգային հարաբերությունների ֆակուլտետը։ 1957 թվականին աշխատել է «Սովետական գրականություն» ամսագրում որպես գրական աշխատող, 1957-1959 թվականներին՝ գրականության և արվեստի բաժնի վարիչ «Սովետական Հայաստան» թերթում, 1959-1961 թվականներին վարել է «Գրական թերթ»-ի քննադատության բաժինը, 1961-1965 թվականներին՝ «Պատմաբանասիրական հանդես»-ում բաժնի վարիչ, 1965-1970 թվականներին՝ ավագ գիտաշխատող ՀԽՍՀ ԳԱ պատմության ինստիտուտի հայ մամուլի պատմության բաժնում։

1967-1970 թվականներին Հարություն Ֆելեքյանը միաժամանակ «Բանբեր Երևանի համալսարանի» հանդեսի պատասխանատու քարտուղարն էր, 1970-1977 թվականներին՝ գլխավոր խմբագրի տեղակալը, 1978-1986 թվականներին՝ գլխավոր խմբագիրը (հասարակական կարգով)։ 1970-1981 թվականներին՝ Երևանի համալսարանի ժուռնալիստիկայի ամբիոնի վարիչ, 1981-1991 թվականներին՝ «Սովետական գրող» հրատարակչության տնօրեն։ Խորհրդային տարիների աշխատությունները հիմնականում նվիրված են հայ սովետական մամուլի և գրականության պատմությանը«Ով  ով է։ Հայեր» հանրագիտարան, հատոր երկրորդ, գլխավոր խմբագիր՝ Հովհաննես Այվազյան, Հայկական հանրագիտարան հրատարակչություն, Երևան, 2007թ.:։ 1991 թվականին Ֆելեքյանը նշանակվել է ՀՀ կառավարությանն առընթեր արխիվային գործի վարչության պետ, որտեղ պաշտոնավարել է մոտ 10 տարի։ 2001 թվականին նշանակվել է Հայաստանի ազգային արխիվի տնօրենի օգնական։

Կազմել, խմբագրել և հրատարակման է ներկայացրել Հովհաննես Շիրազի, Պարույր Սևակի և այլ գրողների ստեղծագործություններ, հայերեն թարգմանել Ա. Ալեքսանդր Գերցենի «Եղելություն և խոհեր» գիրքը։

 Անդամակցություն 
 Հայաստանի ժուռնալիստների միության անդամ (1958)
 Հայաստանի գրողների միության անդամ (1963)
 Տեղեկատվայնության միջազգային ակադեմիայի անդամ (1997)

 Երկեր 
 «Պրավդա»-ի տրադիցիաներով, Ե., 1963, 157 էջ։
 Ալեքսանդր Ծատուրյան, Ե., 1965, 270 էջ։
 Հայաստանի պարբերական մամուլը սոցիալիզմի կառուցման պայքարում, Ե., ՀԽՍՀ ԳԱ, 1970, 560 էջ։
 Հրապարակախոսություն և գրականություն, Ե., 1975 :

 Թարգմանություններ 

 Բելոռուսական ժողովրդական հեքիաթներ.- Երևան: Սովետական գրող, 1986.- 199 էջ.- (Աշխարհի ժողովուրդների հեքիաթներ):
 Գերցեն Ալեքսանդր: Եղելություն և խոհեր.- Երևան: Սովետական գրող, 1981.- 495 էջ.- (Ռուս դասականների գրադարան):

 Ծանոթագրություններ 

 Արտաքին հղումներ 
 Հայաստանի գրողների միություն, Հայաստանի ազգային արխիվ «Հարություն Ֆելեքյան», պատմաբանասիրական հանդես № 1, 2005 թ., էջ 308-309

Կատեգորիա:Հայ գրականագետներ
Կատեգորիա:Հայ լրագրողներ
Կատեգորիա:Պատմական գիտությունների դոկտորներ
Կատեգորիա:Հայ պրոֆեսորներ
Կատեգորիա:Ռուսերենից հայերեն թարգմանիչներ
Կատեգորիա:Հայաստանի գրողների միության անդամներ
Կատեգորիա:Հայաստանի ժուռնալիստների միության անդամներ